Eurovision Song Contest 2025

Eurovision Song Contest 2025 je 69. ročník súťaže Eurovision Song Contest. Koná sa v Bazileji vo Švajčiarsku po tom, čo Švajčiarsko zvíťazilo v Eurovision Song Contest 2024 s piesňou „The Code“ od Nema. Súťaž organizujú Európska vysielacia únia (EBU) a Schweizerische Radio- und Fernsehgesellschaft (SRG) a koná sa v St. Jakobshalle. Pozostáva z dvoch semifinálových kôl, ktoré sa konajú 13. a 15. mája, a finále, ktoré sa koná 17. mája 2025. Tieto živé vystúpenia moderujú Hazel Brugger a Sandra Studer a vo finále sa k nim pridá Michelle Hunziker.

Súťaže sa zúčastnili vysielacie spoločnosti z 37 krajín, rovnako ako posledné dva roky. V súťaži sa znovu objavila Čierna Hora po dvojročnej pauze. Moldavsko, ktoré sa plánovalo zúčastniť, neskôr stiahlo svoju účasť kvôli ekonomickým dôvodom a kvalite svojho národného výberu.

 Miesto konania 
Tento ročník súťaže sa koná v Bazileji vo Švajčiarsku na základe výhry tejto krajiny v poslednom ročníku, ktorý vyhral Nemo so skladbou „The Code“. Celkovo je to tretí raz, čo sa súťaž konala vo Švajčiarsku – predtým sa tu konala úplne prvá súťaž v roku 1956 a neskôr v roku 1989. Tieto ročníky sa konali v Lugane a v Lausanne. Mietso konania v roku 2025, St. Jakobshalle, má kapacitu 12 400 miest a používa sa pri športových udalostiach a koncertoch. Aréna sa nachádza v obci Münchenstein v kantóne Bazilej-vidiek, priamo na okraji kantónu Bazilej-mesto.

 Účastníci 

Aby sa krajina mohla zúčastniť súťaže Eurovision Song Contest, musí mať národnú vysielaciu spoločnosť, ktorá je členom EBU a je schopná uskutočniť prenos súťaže cez Eurovision network pre celú krajinu. EBU posiela pozvánku zúčastniť sa súťaže všetkým svojim členom.

12. decembra 2024 oznámila EBU, že súťaže v roku 2025 sa zúčastní celkom 38 krajín. Medzi ne patrí Čierna Hora, ktorá sa znovu zúčastní po dvojročnej pauze. 22. januára 2025 Moldavsko oznámilo, že sa súťaže nezúčastní kvôli ekonomickým dôvodom a kvalite ich národného výberu, čím sa znížil počet účastníkov na 37.

Do súťaže sa vrátili dvaja reprezentanti, ktorí svoju krajinu už v minulosti reprezentovali: Justyna Steczkowska reprezentovala Poľsko na súťaži v roku 1995 a Nina Žižić, ktorá reprezentovala Čiernu Horu v roku 2013 so skupinou Who See. Steczkowska sa vrátila 30 rokov po jej prvej reprezentácii, čím zlomila rekord v najdlhšej medzere medzi dvoma účasťami na Eurovision Song Contest – tento rekord predtým držala Anna Vissi, ktorá reprezentovala Cyprus v roku 1982 a Grécko v roku 2006, s pauzou dlhou 24 ročníkov.

 Poznámky 

 Referencie 

 Iné projekty 

 Externé odkazy 


 Zdroj 

Kategória:Eurovision Song Contest 2025
Kategória:Veľká cena Eurovízie
Kategória:2025 vo Švajčiarsku